Presidenti Bush: SHBA janë të angazhuara për paqen në Lindjen e Mesme - 2003-06-03
Presidenti Bush dhe udhëheqësit arabë i dhanë fund bisedimeve në Egjipt me zotimin për të mposhtur terrorin dhe për të çuar përpara pro
Presidenti Bush shkoi në Egjipt për të siguruar mbështetjen e vendeve arabe për planin e paqes midis Izraelit dhe palestinezëve. Udhëheqësit e Egjiptit, Bahrenit, Jordanisë dhe Arabisë Saudite nuk e zhgënjyen presidentin. Në komentet e tij Presidenti egjiptian Hosni Mubarak theksoi pikërisht atë që priste Shtëpia e Bardhë. Mikpritësi i takimit shtoi se të gjithë pjesëmarrësit e dënuan dhunën dhe terrorin dhe do të ndihmojnë për të çuar përpara procesin e paqes. Pikërisht këto ishin garancitë që kërkonte presidenti para se të largohej nga Egjipti për në Jordani për takimin tripalësh të mërkurën me kryeministrin izraelit dhe atë palestinez. Duke qëndruar përkrah presidentit Mubarak pas takimit të Sharm El-Sheikut, presidenti Bush tha se momenti i tanishëm është premtues. Arritja e këtyre synimeve, tha presidenti Bush, do të kërkojë kurajo dhe largpamësi nga të gjitha palët. Presidenti Bush i kritikuar më parë se nuk po bënte sa duhet për paqen në Lindjen e Mesme, tha se do të qëndrojë i angazhuar dhe do të punojë intensivisht për të ndihmuar në zgjidhjen e konfliktit izraelito-palestinez. Ky është udhëtimi i parë i presidentit Bush në Lindjen e Mesme, që pas ardhjes në detyrë në janar të vitit 2001. Dhe takimi në Sharm El-Sheik është takimi i parë i tij i drejtëpërdrejtë me kryeministrin e ri palestinez Mahmud Abaz. Vetë fakti që ai u ftua në takim, tregon se vendet e tjera arabe e pranojnë kryeministrin Abaz si përfaqësuesin kryesor të popullit të tij. Zoti Abaz qëndroi i ulur në tryezën e bisedimeve në vendin që më parë zinte Jaser Arafati.// lk //